CELEX: 32010D0721(02)
Language: sl
Date: 2010-07-20 00:00:00
Title: Sklep Komisije z dne 20. julija 2010 o ustanovitvi skupine za uporabnike finančnih storitev

21.7.2010   
            
            
               SL
            
            
               Uradni list Evropske unije
            
            
               C 199/12
            
         SKLEP KOMISIJE
   z dne 20. julija 2010
   o ustanovitvi skupine za uporabnike finančnih storitev
   2010/C 199/02
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:
   
               (1)
            
            
               Eden glavnih ciljev Unije je zagotoviti pravilno delovanje notranjega trga, katerega bistveni del so tudi finančne storitve.
            
         
               (2)
            
            
               V skladu z načeli boljše priprave zakonodaje Komisija meni, da je zelo pomembno, da so uporabniki sorazmerno zastopani na vseh stopnjah priprave politike o finančnih storitvah. V ta namen se mora Komisija obrniti na strokovnjake in njihovo strokovno znanje v okviru svetovalnega organa.
            
         
               (3)
            
            
               Komisija je v sporočilu z dne 4. marca 2009„Spodbujanje okrevanja evropskega gospodarstva“
                   (1) navedla, da bo zagotovila boljše upoštevanje mnenj evropskih vlagateljev pri vseh finančnih vprašanjih.
            
         
               (4)
            
            
               Službe Komisije so leta 2004 ustanovile forum uporabnikov finančnih storitev (FIN-USE), da bi se pri oblikovanju politike o finančnih storitvah s strani Komisije upošteval prispevek strokovnjakov z vidika uporabnikov ter s tem doseglo aktivnejše in bolj ozaveščeno sodelovanje uporabnikov. Drugi triletni mandat te skupine se bo iztekel junija 2010.
            
         
               (5)
            
            
               Leta 2006 so službe Komisije ustanovile potrošniško skupino za finančne storitve (FSCG) kot podskupino obstoječe evropske posvetovalne skupine za potrošnike (ECCG), ki združuje predstavnike potrošniških organizacij iz vseh držav članic z namenom razpravljanja o politikah na področju finančnih storitev in predlogih, ki so posebej pomembni za potrošnike. Njen prvi triletni mandat se je iztekel novembra 2009.
            
         
               (6)
            
            
               Skupina FIN-USE ima pomembno vlogo pri posredovanju vidika uporabnikov finančnih storitev, saj Komisiji zagotavlja kakovostne nasvete. Njeni člani so imeli tudi razprave s številnimi zainteresiranimi stranmi ter tako učinkovito prispevali k posredovanju stališč uporabnikov finančnih storitev in s tem k večanju splošne kakovosti postopka odločanja.
            
         
               (7)
            
            
               Skupina FSCG je bila pomemben kanal za komuniciranje z nacionalnimi in evropskimi združenji potrošnikov ter je opozarjala na določene probleme, ki zadevajo potrošnike.
            
         
               (8)
            
            
               Treba je še bolje usklajevati prispevke uporabnikov finančnih storitev in povečati zmožnost potrošnikov in malih vlagateljev, tj. fizičnih oseb, ki ne vlagajo v okviru svoje poslovne ali poklicne dejavnosti, da prispevajo k njenim pobudam na tem področju. Komisija je sprejela ta sklep na podlagi izkušenj z delovanjem skupin FIN-USE in FSCG, zunanjih ocen dela obeh organov in pomena politik EU o finančnih storitvah za življenje državljanov.
            
         
               (9)
            
            
               Zato je treba ustanoviti skupino za uporabnike finančnih storitev ter v uradnem pravnem aktu opredeliti njene naloge, sestavo in strukturo.
            
         
               (10)
            
            
               Skupino bi morali sestavljati strokovnjaki za finančne storitve, kot so posamezniki, imenovani, da zastopajo interese potrošnikov, malih vlagateljev ali mikro podjetij, in posamezni strokovnjaki s posebnim strokovnim znanjem s področja potreb uporabnikov na področju finančnih storitev in o tem, čemu na področju finančnih storitev dajejo uporabniki prednost, na primer odvetniki, ki zastopajo potrošnike, predstavniki delojemalcev ali akademiki. Skupina bi morala biti sestavljena tako, da je zagotovljena ustrezna geografska pokritost znotraj Unije.
            
         
               (11)
            
            
               Skupina bi morala Komisiji pomagati pri izdelavi in spremljanju politik o finančnih storitvah, ki lahko vplivajo na uporabnike finančnih storitev. Zagotoviti bi morala visokokakovosten strokovni prispevek predstavnikov uporabnikov finančnih storitev in posameznih strokovnjakov za finančne storitve k pobudam Komisije na področju finančnih storitev.
            
         
               (12)
            
            
               Da bi se doseglo boljše usklajevanje prispevkov uporabnikov finančnih storitev in povečala zmožnosti potrošnikov, malih vlagateljev in mikro podjetij, da prispevajo k pobudam na področju finančnih storitev, je treba skupini zagotoviti ustrezno finančno podporo, in sicer v obliki letnih honorarjev za člane, povračila potnih stroškov in stroškov nastanitve ter proračuna za raziskave.
            
         
               (13)
            
            
               Glede na to, da je treba med zainteresiranimi stranmi, ki niso profesionalni akterji v finančnem sektorju, privabiti najboljše strokovno znanje na zelo kompleksnem področju finančnih storitev, ter ob upoštevanju honorarjev, ki se plačajo članom primerljivih organov na nacionalni ravni, in letnih honorarjev, ki se plačajo skupini FIN-USE in se redno pregledujejo, bi morali člani skupine prejeti letni honorar za zagotovitev, da razpolagajo z ustreznimi sredstvi, da lahko Komisiji zagotovijo potreben pomemben prispevek, za kar je predvidena približno 35-dnevna delovna obremenitev poleg udeležbe na sestankih skupine.
            
         
               (14)
            
            
               Da lahko člani izpolnijo naloge skupine, so lahko potrebne zunanje raziskave, zato lahko Komisija na zahtevo skupine odobri proračun za raziskave, če meni, da je zahteva upravičena.
            
         
               (15)
            
            
               Za člane skupine je treba določiti pravila o razkritju podatkov brez poseganja v Pravilnik Komisije o varnosti, priložen Poslovniku Komisije s Sklepom 2001/844/ES, ESPJ, Euratom (2).
            
         
               (16)
            
            
               Osebne podatke, povezane s člani skupine, je treba obdelovati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (3) –
            
         SKLENILA:
   Člen 1
   Skupina za uporabnike finančnih storitev
   Ustanovi se skupina za uporabnike finančnih storitev (v nadaljnjem besedilu: skupina).
   Člen 2
   Naloge
   1.   Naloge skupine so:
   
               (a)
            
            
               svetovati Komisiji pri izdelavi zakonodajnih aktov ali drugih političnih pobud, ki vplivajo na uporabnike finančnih storitev, vključno s potrošniki, malimi vlagatelji in mikro podjetji;
            
         
               (b)
            
            
               zagotoviti poznavanje praktičnega izvajanja teh politik ter mnenja in nasvete o njem;
            
         
               (c)
            
            
               proaktivno si prizadevati za ugotovitev ključnih vprašanj na področju finančnih storitev, ki so pomembna za uporabnike finančnih storitev;
            
         
               (d)
            
            
               po potrebi se ob soglasju Komisije povezati s predstavniki uporabnikov finančnih storitev in predstavniškimi organi na ravni Evropske unije in nacionalni ravni ter drugimi svetovalnimi skupinami, ki jih upravlja Komisija, na primer evropsko posvetovalno skupino za potrošnike, strokovno skupino na trgu plačilnih sistemov, strokovno skupino za evropske trge vrednostnih papirjev in skupino strokovnjakov za finančno izobraževanje, in jim zagotavljati informacije.
            
         2.   Vprašanja, o katerih se lahko skupino zaprosi za mnenje, zadevajo celoten spekter področja politike o finančnih storitvah, med drugim majhne bančne posle, potrošniške in hipotekarne kredite, plačilna sredstva in sisteme, življenjska in neživljenjska zavarovanja, pokojnine, naložbene produkte za male vlagatelje, trge vrednostnih papirjev in finančni nadzor.
   Člen 3
   Članstvo – imenovanje
   1.   Skupina je sestavljena iz 20 članov, od katerih jih vsaj 11 zastopa interese potrošnikov in malih vlagateljev v skladu z odstavkoma 2(a) in (b) tega člena.
   2.   Komisija imenuje člane skupine po razpisu za prijavo interesa. Člani so:
   
               (a)
            
            
               posamezniki, imenovani, da zastopajo interese potrošnikov; ali
            
         
               (b)
            
            
               posamezniki, imenovani, da zastopajo interese malih vlagateljev; ali
            
         
               (c)
            
            
               posamezniki, imenovani, da zastopajo interese mikro podjetij, kot so opredeljena v Priporočilu Komisije 2003/361/ES (4), pri čemer so izključena podjetja, katerih glavna poslovna dejavnost je opravljanje finančnih storitev; ali
            
         
               (d)
            
            
               posamezni strokovnjaki s strokovnim znanjem s področja finančnih storitev, in sicer z vidika uporabnikov finančnih storitev, pri čemer so izključeni posamezniki, ki so trenutno zaposleni v sektorju finančnih storitev ali delujejo v njegovem imenu.
            
         3.   Člani, izbrani na podlagi odstavka 2(d) tega člena, so imenovani kot posamezniki.
   4.   Mandat članov skupine traja tri leta. Mandat se lahko obnovi dvakrat.
   5.   Člane, ki ne morejo več učinkovito prispevati k razpravam skupine, dajo odpoved ali ne izpolnjujejo pogojev iz odstavkov 2 in 3 tega člena ali člena 339 Pogodbe, je mogoče izključiti ali zamenjati za preostanek njihovega mandata.
   6.   Člani, imenovani kot posamezniki, se vsako leto pisno zavežejo, da bodo delovali v javnem interesu, ter podpišejo izjavo o neobstoju oziroma obstoju kakršnega koli interesa, ki bi lahko negativno vplival na njihovo nepristranskost.
   7.   Imena članov se objavijo v registru strokovnih skupin Komisije in na zadevnih spletnih straneh Komisije.
   8.   Imena članov se zbirajo, obdelujejo in objavljajo v skladu z Uredbo (ES) št. 45/2001.
   Člen 4
   Delovanje
   1.   Skupina izmed svojih članov z glasovanjem z navadno večino izvoli predsednika in podpredsednika. Mandata predsednika in podpredsednika se obnovita vsako leto. Lahko sta ponovno imenovana.
   2.   V dogovoru s Komisijo se lahko ustanovijo podskupine za proučitev posebnih vprašanj v okviru nalog in pristojnosti skupine. Take podskupine se razpustijo takoj, ko svoje naloge opravijo.
   3.   Skupina lahko v dogovoru s Komisijo povabi strokovnjake s posebnim znanjem k sodelovanju pri delu skupine in podskupin.
   4.   Člani skupine in njihovi predstavniki ter povabljeni strokovnjaki spoštujejo obveznosti varovanja poslovne skrivnosti iz pogodb in njihovih izvedbenih pravil ter Pravilnik Komisije o varnosti v zvezi z zaščito tajnih podatkov EU iz Priloge k Sklepu 2001/844/ES, ESPJ, Euratom. Če ne spoštujejo teh obveznosti, lahko Komisija sprejme vse ustrezne ukrepe.
   5.   Skupina se sestane približno osemkrat na leto, navadno v prostorih Komisije v Bruslju, v sestavu in v skladu z urnikom, ki ju določi Komisija. Na zahtevo članov se lahko en sestanek na leto organizira v drugi državi članici.
   6.   Tajniške storitve za skupino zagotovi Komisija. Uradniki Komisije se lahko udeležijo sestankov skupine in njenih podskupin.
   7.   Skupina sprejme svoj poslovnik na podlagi standardnega poslovnika za strokovne skupine.
   8.   Komisija lahko na internetu objavi vsak pisni rezultat skupine v izvirnem jeziku dokumenta.
   Člen 5
   Plačila in stroški
   1.   Člani skupine prejmejo za svoje storitve letni honorar v višini 10 000 EUR. Višina honorarja se bo pregledala po treh letih.
   2.   Stroški se povrnejo v mejah letnega proračuna, ki ga pristojne službe Komisije dodelijo skupini.
   3.   Komisija članom povrne potne stroške in, kadar je ustrezno, dnevnice v zvezi z dejavnostmi skupine v skladu z veljavnimi določbami Komisije. Če je možno, lahko službe Komisije v skladu s pravili Komisije o nadomestilih za zunanje strokovnjake strokovnjakom, povabljenim na ad hoc podlagi, povrnejo potne stroške in, kadar je ustrezno, dnevnice, če je bila vnaprej pridobljena odobritev služb Komisije.
   4.   Skupina lahko, kadar je to ustrezno, zaprosi za izvedbo zunanje raziskave, ki je potrebna za izpolnitev njenih nalog. Če Komisija meni, da je zahteva upravičena, lahko v ta namen zagotovi del svojega letnega proračuna za raziskave v višini največ 150 000 EUR. Ta proračun upravlja Komisija ob polnem spoštovanju zadevnih pravil in postopkov.
   
      V Bruslju, 20. julija 2010
      
         
            Za Komisijo
         
         Michel BARNIER
         
            Član Komisije
         
      
   
   
      (1)  COM(2009) 114 konč.
   
      (2)  UL L 317, 3.12.2001, str. 1.
   
      (3)  UL L 8, 12.1.2001, str. 1.
   
      (4)  UL L 124, 20.5.2003, str. 36.